Kommissionens beslutning

af 21. marts 2003

om offentliggørelsen af referencen på standard EN 1495:1997 "Løfteplatforme - En- eller flersøjlede personløftere med arbejdsstandplads" i overensstemmelse med Europa-Parlamentets og Rådets direktiv 98/37/EF

(meddelt under nummer K(2003) 831)

(EØS-relevant tekst)

(2003/224/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets direktiv 98/37/EF af 22. juni 1998 om indbyrdes tilnærmelse af medlemsstaternes lovgivning om maskiner(1), ændret ved direktiv 98/79/EF(2), særlig artikel 6, stk. 1,

under henvisning til udtalelse fra det stående udvalg nedsat i henhold til artikel 5 i Europa-Parlamentets og Rådets direktiv 98/34/EF af 22. juni 1998 om en informationsprocedure med hensyn til tekniske standarder og forskrifter(3), ændret ved direktiv 98/48/EF(4), og

ud fra følgende betragtninger:

(1) I artikel 2 i direktiv 98/37/EF bestemmes det, at maskiner kun kan markedsføres og ibrugtages, hvis de ikke bringer personers, husdyrs eller goders sikkerhed i fare, når de installeres og vedligeholdes på passende vis og anvendes i overensstemmelse med deres bestemmelse.

(2) Når en national standard, der gennemfører en harmoniseret standard, hvis reference er blevet offentliggjort i Den Europæiske Unions Tidende, omfatter et eller flere væsentlige sikkerhedskrav, forudsættes den maskine, der er fremstillet i overensstemmelse med denne standard, at være i overensstemmelse med de relevante væsentlige krav.

(3) Medlemsstaterne skal offentliggøre referencerne på de nationale standarder, der gennemfører de harmoniserede standarder, som er blevet offentliggjort i Den Europæiske Unions Tidende.

(4) I medfør af artikel 6, stk. 1, i direktiv 98/37/EF har Nederlandene fremsat en formel indsigelse gående ud på, at standard EN 1495:1997, som blev vedtaget af Den Europæiske Standardiseringsorganisation (CEN) den 21. april 1997, og referencerne hertil, som blev offentliggjort i De Europæiske Fællesskabers Tidende(5) den 13. marts 1998, ikke opfylder de væsentlige sikkerheds- og sundhedskrav fuldstændigt.

(5) Kommissionen erkender, at anvendelsen af de pågældende maskiner kan være farlig, da standard EN 1495:1997 ikke opfylder de væsentlige sikkerheds- og sundhedskrav i forbindelse med konstruktion og fremstilling af maskiner og sikkerhedskomponenter, som er fastlagt i bilag I til direktiv 98/37/EF, navnlig kravene i punkt 1.5.15 "Risiko for at falde", punkt 1.7.4 "Brugsanvisning" og punkt 6.3 "Risiko for, at personer styrter ned fra stolen (ladet)". Det er Kommissionens opfattelse, for så vidt angår punkt 5.3.2.4, 7.1.2.12, sidste afsnit, tabel 8 og figur 9 i standard EN 1495:1997, at de foranstaltninger, der er truffet i forbindelse med konstruktion og fremstilling af løfteplatformen, ikke kan garantere et højt sikkerhedsniveau for alle forudseelige anvendelser.

(6) Af hensyn til sikkerheden og retssikkerheden bør offentliggørelsen af referencerne på denne standard ledsages af en egnet bemærkning, og medlemsstaterne bør tilføje en identisk bemærkning i deres nationale standarder, der gennemfører standard EN 1495:1997.

(7) Referencen på standard EN 1495:1997 bør i overensstemmelse hermed offentliggøres på ny -

VEDTAGET FØLGENDE BESLUTNING:

Artikel 1

Referencerne på standard EN 1495:1997 erstattes af teksten i bilaget.

Artikel 2

Når medlemsstaterne i henhold til artikel 5, stk. 2, i direktiv 98/37/EF offentliggør referencerne på en national standard, der gennemfører den harmoniserede standard EN 1495:1997, skal denne offentliggørelse ledsages af en bemærkning, som er identisk med den, der er anført i referencen på standard EN 1495:1997, som fastlagt i bilaget.

Artikel 3

Denne beslutning er rettet til medlemsstaterne.

Udfærdiget i Bruxelles, den 21. marts 2003.

På Kommissionens vegne

Erkki Liikanen

Medlem af Kommissionen

(1) EFT L 207 af 23.7.1998, s. 1.

(2) EFT L 331 af 7.12.1998, s. 1.

(3) EFT L 204 af 21.7.1998, s. 37.

(4) EFT L 217 af 5.8.1998, s. 18.

(5) EFT C 78 af 13.3.1998, s. 2.

BILAG

Offentliggørelse af titler og referencer på de europæiske harmoniserede standarder i medfør af Europa-Parlamentets og Rådets direktiv 98/37/EF

>TABELPOSITION>

Bemærkning:

Denne offentliggørelse vedrører ikke punkt 5.3.2.4, 7.1.2.12, sidste afsnit, tabel 8 og figur 9 i standard EN 1495:1997, for hvilke offentliggørelsen ikke indebærer en formodning om, at der er overensstemmelse med bestemmelserne i direktiv 98/37/EF.

BEMÆRK:

Oplysninger om, hvorvidt standarder er disponible, kan fås enten hos de europæiske standardiseringsorganer eller hos de nationale standardiseringsorganer. En liste over disse organer er vedlagt som bilag til Europa-Parlamentets og Rådets direktiv 98/34/EF(1).

Offentliggørelsen af referencerne i Den Europæiske Unions Tidende betyder ikke, at standarderne findes på alle fællesskabssprog.

Kommissionen sørger for at ajourføre listen.

Der er offentliggjort flere harmoniserede standarder om maskiner i tidligere udgaver af Den Europæiske Unions Tidende. En fuldstændig, ajourført liste kan ses på europaserveren på internet:

http://europa.eu.int/comm/ enterprise/newapproach/ standardization/harmstds/reflist/ machines.html.

(1) EFT L 204 af 21.7.1998, s. 37.